CELEX: 32018R0189
Language: hr
Date: 2017-11-23 00:00:00
Title: Delegirana uredba Komisije (EU) 2018/189 оd 23. studenoga 2017. o izmjeni Delegirane uredbe (EU) br. 1395/2014 o uspostavi plana za odbačeni ulov za ribolov određenih malih pelagijskih vrsta i ribolov u industrijske svrhe u Sjevernome moru

9.2.2018   
            
            
               HR
            
            
               Službeni list Europske unije
            
            
               L 36/4
            
         DELEGIRANA UREDBA KOMISIJE (EU) 2018/189
   оd 23. studenoga 2017.
   o izmjeni Delegirane uredbe (EU) br. 1395/2014 o uspostavi plana za odbačeni ulov za ribolov određenih malih pelagijskih vrsta i ribolov u industrijske svrhe u Sjevernome moru
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6. i članak 18. stavke 1. i 3.,
   budući da:
   
               (1)
            
            
               Cilj Uredbe (EU) br. 1380/2013 postupno je napuštanje prakse odbacivanja ulova u svim vrstama ribolova Unije uvođenjem obveze iskrcavanja ulova za vrste koje podliježu ograničenjima ulova.
            
         
               (2)
            
            
               Člankom 15. stavkom 6. Uredbe (EU) br. 1380/2013 Komisiji su dodijeljene ovlasti za donošenje planova za odbačeni ulov s pomoću delegiranog akta za razdoblje od najviše tri godine, uz mogućnost jednog produljenja, na temelju zajedničkih preporuka koje izrađuju države članice uz savjetovanje s relevantnim savjetodavnim vijećima.
            
         
               (3)
            
            
               Delegiranom uredbom Komisije (EU) br. 1395/2014 (2) uspostavljen je plan za odbačeni ulov za ribolov određenih malih pelagijskih vrsta i ribolov u industrijske svrhe u Sjevernome moru kako bi se s pomoću određenih mehanizama fleksibilnosti olakšala provedba obveze iskrcavanja.
            
         
               (4)
            
            
               U skladu s člankom 15. stavkom 5. točkom (c) Uredbe (EU) br. 1380/2013, ako se na temelju znanstvenih dokaza utvrdi da bi povećanja selektivnosti bilo vrlo teško postići ili ako rukovanje neželjenim ulovom podrazumijeva nerazmjerne troškove, mogu se utvrditi izuzeća od obveze iskrcavanja cjelokupnog ulova (izuzeća de minimis).
            
         
               (5)
            
            
               Belgija, Danska, Francuska, Njemačka, Nizozemska, Švedska i Ujedinjena Kraljevina imaju izravan upravljački interes u ribarstvu u Sjevernome moru. Nakon savjetovanja sa Savjetodavnim vijećem za Sjeverno more i Savjetodavnim vijećem za ribolov pelagijskih vrsta te su države članice 31. svibnja 2017. Komisiji dostavile zajedničku preporuku.
            
         
               (6)
            
            
               U zajedničkoj preporuci predlaže se da se za 2018., 2019. i 2020. utvrdi izuzeće de minimis za najviše 1 % ukupnog godišnjeg ulova skuše, šaruna, haringe i pišmolja u ribolovu malih pelagijskih vrsta koji se obavlja pelagijskim koćaricama (OTM i PTM) ukupne dužine do 25 m kojima se ciljano love skuša, šarun i haringa u zonama ICES-a IV.b i IV.c južno od 54° sjeverno.
            
         
               (7)
            
            
               Države članice dostavile su znanstvene dokaze da rukovanje neželjenim ulovom u predmetnim vrstama ribolova podrazumijeva nerazmjerne troškove. Te je dokaze preispitao Znanstveni, tehnički i gospodarski odbor za ribarstvo (STECF). STECF je zaključio da bi to izuzeće de minimis moglo potaknuti predmetne flote da prilagode svoje postupanje i nastave tražiti nove načine za poboljšanje selektivnosti. Stoga se predloženo izuzeće smije uvrstiti u Delegiranu uredbu (EU) br. 1395/2014.
            
         
               (8)
            
            
               Trajanje plana za odbačeni ulov stoga bi trebalo produljiti do 31. prosinca 2020.
            
         
               (9)
            
            
               Članak 2. Delegirane uredbe (EU) br. 1395/2014 odnosi se na izuzeće na temelju stope preživljavanja za skušu i za haringu ulovljene u ribolovu okružujućim mrežama plivaricama, članak 4. odnosi se na dokumentaciju o ulovima, a članak 4.a odnosi se na tehničke mjere za ribolov papaline. Mjeru o izuzeću na temelju stope preživljavanja pozitivno je ocijenio STECF 2014., a tehničke mjere za ribolov papaline pozitivno je ocijenilo Međunarodno vijeće za istraživanje mora (ICES) 2017. Komisija smatra da će dokazi na kojima se temelji ta ocjena biti valjani i sljedeće tri godine. Stoga je primjereno primjenu tih mjera produljiti do 2020.
            
         
               (10)
            
            
               Delegiranu uredbu (EU) br. 1395/2014 i njezin prilog trebalo bi na odgovarajući način izmijeniti.
            
         
               (11)
            
            
               Budući da mjere predviđene ovom Uredbom izravno utječu na gospodarske aktivnosti povezane sa sezonom ribolova plovila Unije i na njezino planiranje, ova bi Uredba trebala stupiti na snagu neposredno nakon objave. S obzirom na to da plan za odbačeni ulov uspostavljen Delegiranom uredbom (EU) br. 1395/2014 prestaje važiti 31. prosinca 2017., ova bi se Uredba trebala primjenjivati od 1. siječnja 2018.
            
         DONIJELA JE OVU UREDBU:
   Članak 1.
   Delegirana uredba (EU) br. 1395/2014 mijenja se kako slijedi:
   
               1.
            
            
               U članku 3. naslov se zamjenjuje sljedećim: „Izuzeće de minimis u 2015. i 2016.”.
            
         
               2.
            
            
               Umeće se sljedeći članak 3.a:
               „Članak 3.a
               Izuzeće de minimis u 2018., 2019. i 2020.
               Odstupajući od članka 15. stavka 1. Uredbe (EU) br. 1380/2013, u 2018., 2019. i 2020. smije se odbaciti najviše 1 % ukupnog godišnjeg ulova skuše, šaruna, haringe i pišmolja u ribolovu pelagijskih vrsta koji se obavlja pelagijskim koćaricama ukupne dužine do 25 metara s pomoću pelagijskih povlačnih mreža (OTM/PTM) kojima se ciljano love skuša, šarun i haringa u zonama ICES-a IV.b i IV.c južno od 54° sjeverno.”.
            
         
               3.
            
            
               U članku 5. drugi stavak zamjenjuje se sljedećim:
               „Primjenjuje se od 1. siječnja 2015. do 31. prosinca 2020.”.
            
         
               4.
            
            
               Prilog se zamjenjuje tekstom iz Priloga ovoj Uredbi.
            
         Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   Primjenjuje se od 1. siječnja 2018.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. studenoga 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 28.12.2013., str. 22.
   
   
      (2)  Delegirana uredba Komisije (EU) br. 1395/2014 оd 20. listopada 2014. o uspostavi plana za odbačeni ulov za ribolov određenih malih pelagijskih vrsta i ribolov u industrijske svrhe u Sjevernome moru (SL L 370, 30.12.2014., str. 35.).
   
      PRILOG
      „
            PRILOG
            
                        1.
                     
                     
                        Ribolov malih pelagijskih vrsta u zoni ICES-a III.a (Skagerrak i Kattegat):
                        
                                    Oznaka
                                 
                                 
                                    Ribolovni alati za pelagijske vrste
                                 
                                 
                                    Ciljane vrste
                                 
                              
                                    OTM i PTM
                                 
                                 
                                    Pelagijska povlačna mreža i pelagijska povlačna mreža koja se povlači dvama brodovima
                                 
                                 
                                    Haringa, skuša, ugotica pučinka, šarun, papalina (za prehranu ljudi)
                                 
                              
                                    PS
                                 
                                 
                                    Okružujuća mreža plivarica
                                 
                                 
                                    Haringa, skuša, šarun, papalina (za prehranu ljudi)
                                 
                              
                                    OTB i PTB (1)
                                    
                                 
                                 
                                    Pridnena povlačna mreža sa širilicama i pridnena povlačna mreža koja se povlači dvama brodovima
                                 
                                 
                                    Haringa, skuša, papalina (za prehranu ljudi)
                                 
                              
                                    GNS i GND (2)
                                    
                                 
                                 
                                    Jednostruke mreže stajaćice (usidrene) i jednostruke mreže stajaćice (lebdeće)
                                 
                                 
                                    Skuša, haringa
                                 
                              
                                    LLS, LHP
                                 
                                 
                                    Stajaći parangali, povrazi i ribarski štapovi (ručni) te povrazi i ribarski štapovi (mehanički)
                                 
                                 
                                    Skuša
                                 
                              
                                    MIS
                                 
                                 
                                    Razni alati, uključujući klopke, vrše i pregrade
                                 
                                 
                                    Skuša, haringa, papalina (za prehranu ljudi)
                                 
                              
                  
                        2.
                     
                     
                        Ribolov malih pelagijskih vrsta u zoni ICES-a IV. (Sjeverno more):
                        
                                    Oznaka
                                 
                                 
                                    Ribolovni alati za pelagijske vrste
                                 
                                 
                                    Ciljana vrsta na koju se primjenjuje kvota
                                 
                              
                                    OTM i PTM
                                 
                                 
                                    Pelagijska povlačna mreža sa širilicama i pelagijska povlačna mreža koja se povlači dvama brodovima (uključujući TR3)
                                 
                                 
                                    Haringa, skuša, šarun, veliki srebrnjak, ugotica pučinka, papalina (za prehranu ljudi)
                                 
                              
                                    PS
                                 
                                 
                                    Okružujuća mreža plivarica
                                 
                                 
                                    Haringa, skuša, šarun, ugotica pučinka
                                 
                              
                                    GNS i GND (3)
                                    
                                 
                                 
                                    Jednostruke mreže stajaćice (usidrene) i jednostruke mreže stajaćice (lebdeće)
                                 
                                 
                                    Skuša, haringa
                                 
                              
                                    GTR
                                 
                                 
                                    Trostruke mreže stajaćice
                                 
                                 
                                    Skuša
                                 
                              
                                    LLS, LHP i LHM
                                 
                                 
                                    Stajaći parangali, povrazi i ribarski štapovi (ručni) te povrazi i ribarski štapovi (mehanički)
                                 
                                 
                                    Skuša
                                 
                              
                                    MIS
                                 
                                 
                                    Razni alati, uključujući klopke, vrše i pregrade
                                 
                                 
                                    Haringa, papalina (za prehranu ljudi)
                                 
                              
                  
                        3.
                     
                     
                        Druga plovila kojima se ciljano love male pelagijske vrste navedene u članku 15. stavku 1. točki (a) Uredbe (EU) br. 1380/2013 koje nisu obuhvaćene točkama 1. i 2. ovog Priloga.
                     
                  
                        4.
                     
                     
                        Industrijski ribolov u vodama Unije u zonama ICES-a III.a i IV.:
                        
                                    Oznaka
                                 
                                 
                                    Ribolovni alat
                                 
                                 
                                    Ciljana vrsta na koju se primjenjuje kvota
                                 
                              
                                    Bilo koja povlačna mreža
                                 
                                 
                                    Povlačna mreža veličine oka mrežnog tega manje od 32 mm
                                 
                                 
                                    Hujica, papalina, norveška ugotica
                                 
                              
                                    PS
                                 
                                 
                                    Okružujuće mreže plivarice
                                 
                                 
                                    Hujica, papalina, norveška ugotica
                                 
                              
                  ”
      
         (1)  Pridnena povlačna mreža sa širilicama i pridnena povlačna mreža koja se povlači dvama brodovima veličine oka mrežnog tega < 70 mm
      
         (2)  Veličina oka mrežnog tega 50–99 mm
      
         (3)  Veličina oka mrežnog tega 50–90 mm